Predkladacia správa

Konfederácia odborových zväzov Slovenskej republiky a Odborové združenie železničiarov doručili Medzinárodnému úradu práce do Ženevy 3. júna 2002 podanie zo dňa 20. mája 2002 o následných informáciách vo forme vyhlásenia uvedených odborových organizácií na podporu ich sťažnosti adresovanej Medzinárodnému úradu práce do Ženevy vo veci obmedzovania práva na štrajk (prípad 2094) /pozrite text podania vo forme vyhlásenia/.

Medzinárodný úrad práce v Ženeve vyzval vládu SR, aby vo forme komentára sa vyjadrila k následným informáciám Konfederácie odborových zväzov SR a Odborového združenia železničiarov, ktoré podali vo forme vyhlásenia zo dňa 20. mája 2002 na podporu ich sťažnosti adresovanej Medzinárodnému úradu práce do Ženevy vo veci obmedzovania práva na štrajk (prípad č. 2094), čo možno najskôr v súlade s článkom 24 a 25 Ústavy Medzinárodnej organizácie práce.

Vláda SR venovala predmetnej šťažnosti vo veci obmedzovania práva na štrajk v Železniciach SR náležitú pozornosť. Vláda SR pripomína a trvá na skutočnostiach uvedených v uznesení vlády č. 422 zo dňa 16. mája 2001 a v uznesení vlády SR č. 72 z 23. januára 2002 (pozrite prílohy). Text týchto uznesení vlády SR po preklade do anglického jazyka spolu s ďalšou súvisiacou dokumentáciou sa zaslal Medzinárodnému úradu práce do Ženevy.

     Obidve odborové organizácie nesúhlasia najmä s tým, že vláda SR označila ich pripravovaný štrajk (14. júna 2001) v uznesení vlády SR č. 72 z 23. januára 2002 ako protestný (politický) štrajk a ktorý sa týka otázok idúcich za inštitút slobody združovania. Ďalej vo svojom stanovisku uvádzajú, že základná a principiálna chyba vlády SR je nesprávne posudzovanie kategorizácie štrajkov, ktoré je v rozpore so Zásadami Medzinárodnej organizácie práce týkajúcimi sa práva na štrajk.

     Predkladaný návrh komentára vlády SR vychádza z publikovaných Zásad Medzinárodnej organizácie práce týkajúcich sa práva na štrajk (ILO Principles concerning the Right to Strike, Bernard Gernigon, Alberto Odero, Horacio Guido, Copyright © International Labour Organization 1998), z medzinárodných zmlúv, ktorými je Slovenská republika viazaná, z príslušných právnych predpisov vzťahujúcich sa na tento prípad, ako aj zo stanovísk a záverov (nálezov) výboru pre slobodu združovania Medzinárodného úradu práce a výboru expertov o aplikácii dohovorov a odporúčaní Medzinárodnej organizácie práce. Ďalej komentár vlády podrobne reaguje na skutočnosti uvedené v podaní obidvoch odborových organizácií z 20. mája 2002 (pozrite text komentára vlády SR). 
Materiál nemá legislatívnu a koncepčnú povahu v súlade s čl. 10 odsekom 6 Smernice na prípravu a predkladanie materiálov na rokovanie vlády SR (schválenej uznesením vlády SR č. 512 z 13. 6. 2001), a preto nebol zaslaný na pripomienkové konanie (medzirezortné pripomienkové konanie). 
	
	Materiál sa nepredložil na rokovanie Rady hospodárskej a sociálnej dohody SR najmä preto, lebo Medzinárodný úrad práce chce k predmetným skutočnostiam komentár vlády SR a nie komentár sociálnych partnerov, stanovisko sociálnych partnerov už Medzinárodný úrad práce pozná.

	Materiál sa zaslal na vyjadrenie a pripomienkovanie len tým rezortom, ktorých sa problematika bezprostredne týka, a to Ministerstvu dopravy, pôšt a telekomunikácií SR a Ministerstvu zahraničných vecí SR. Ministerstvo dopravy, pôšt a telekomunikácií SR vznieslo viaceré pripomienky a doplnky. Pripomienky a doplnky sa akceptovali. Ministerstvo zahraničných vecí SR nemalo vecné pripomienky k materiálu.

Návrh uznesenia vlády SR sa odlišuje od zaužívaného vzoru textu uznesenia vlády SR z toho dôvodu, že uznesenie vlády SR v tomto špecifickom prípade musí obsahovať úplný text komentára vlády SR k predmetnému podaniu a nie je možné ho uviesť v prílohe k uzneseniu vlády SR. Komentár vlády SR k predmetnému podaniu je v tomto predkladanom materiáli uvedený dvakrát, raz samostatne a druhýkrát je zapracovaný priamo do textu návrhu uznesenia vlády SR, pritom obidva texty sú zhodné a totožné.